Politologul Cristian Preda a avut o intervenție în emisiunea News Pass, moderată de Laura Chiriac, pe B1 TV, unde a comentat faptul că unii liberali se tem că nu vor intra în turul 2 la prezidențiale.
Politologul este de părere că dacă vin cu alt candidat la prezidențiale, nu cu Nicolae Ciucă, au șanse mari să intre în turul 2.
"Da, temerea asta există. În primul rând, regret că liberalismul a ajuns să fie și cazon și subteran, și lumea se teme atât de tare încât, cum spuneți, membri importanți vorbesc doar pe surse, așa. Sunt foarte discreți. Liberalismul înseamnă asumarea unor poziții în mod clar, în spațiul public. Pe de altă parte, eu sunt ceva mai optimist decât persoanele astea pe care le pomeniți, și al căror nume, iată, nu-l știm.
Eu cred că PNL va găsi un candidat mai acătării decât domnul Ciucă și cred că are o șansă importantă să intre în turul al 2-lea.
Nu sunt atât de speriat de viitor, iar în partea asta, la stânga, este destul de clar în acest moment că vom avea o competiție cu mai mulți candidați de stânga. Pentru că îl avem, pe de o parte, pe fostul președinte al PSD, Mircea Geoană, care e clar că de un an de zile știm că se va prezenta la anul. Îl avem pe domnul Ciolacu sau pe cine va fi președinte la PSD, dacă domnul Ciolacu face un scor prost la Europene și e schimbat după aceea, dar e clar că PSD va avea un candidat. Am mai văzut că e un fost membru important, a fost ministru PSD-ist, domnul Teodorovici, care va candida și el.
Adică vor fi mulți de stânga și probabil că va fi o divizare a votului la stânga, așa că, PNL-iștii, dacă într-adevăr găsesc pe cineva mai solid politic decât domnul Ciucă, au șanse importante. O să vină o candidatură din zona asta, de la USR, de la reper. Domnul Cioloș am văzut că a propus chiar un soi de competiție primară, un soi de preluarea modelului american cu alegeri primare, care să dea un candidat chiar al întregii drepte, nu doar al zonei acestea liberale, formată de USR și reper. Eu iau liniamentele din Parlamentul European când vorbesc despre lucrurile astea. Și atunci, competiția va fi foarte diferită decât temerile astea, care există în acest moment. Asta simt eu".